b'\n_START_ARTICLE_\nMircea Constantinescu\n_START_SECTION_\nBiografie\n_START_PARAGRAPH_\nS-a n\xc4\x83scut la 24 ianuarie 1952 la Bucure\xc8\x99ti. A absolvit IATC I.L.Caragiale Bucure\xc8\x99ti \xc3\xaen 1974, la clasa profesoarei Sanda Manu. \xc3\x8en acela\xc8\x99i an este repartizat la Teatrul de Stat din Oradea, unde \xc3\xaencepe s\xc4\x83 fie distribuit \xc3\xaen general \xc3\xaen roluri de t\xc3\xa2n\xc4\x83r r\xc4\x83zvr\xc4\x83tit, nonconformist, rebel. Rolul care avea \xc3\xaens\xc4\x83 s\xc4\x83 \xc3\xael lanseze a fost AA, din piesa Emigran\xc8\x9bii de S\xc5\x82awomir Mro\xc5\xbcek, \xc3\xaen care juca al\xc4\x83turi de fostul s\xc4\x83u coleg de facultate Radu Vaida. Pentru acest rol, Constantinescu a primit \xc3\xaen 1977 premiul pentru interpretare la Festivalul de Teatru de la Piatra Neam\xc8\x9b \xc8\x99i a fost foarte l\xc4\x83udat \xc3\xaen presa de specialitate a vremii._NEWLINE_\xc3\x8en 1975 are loc premiera mondial\xc4\x83 a piesei Fontana di Trevi de Gian Lorenzo Bernini la Teatrul de Stat Oradea, pies\xc4\x83 unde Mircea Constantinescu este \xc8\x99i interpret, \xc8\x99i asistent de regie. Ultimul spectacol \xc3\xaen care actorul joac\xc4\x83 la Teatrul din Oradea este un one-man show din 1980, Str\xc3\xa2ng\xc3\xa2nd a vremii trud\xc4\x83 \xc3\xaentr-un ceas, conceput de actor pe baza unor texte scrise de mari autori ai lumii, precum Anton Cehov, William Shakespeare, Ion Luca Caragiale, Mihai Eminescu, Bertolt Brecht, Maxim Gorki, Eschil, Ben Jonson, Johann Wolfgang von Goethe, Jean-Paul Sartre, Edmond Rostand, Camil Petrescu \xc8\x99i Lucian Blaga. Ideile transmise de acest spectacol au fost c\xc4\x83 arta nu imit\xc4\x83, nu copiaz\xc4\x83, ci creeaz\xc4\x83 via\xc8\x9b\xc4\x83, iar teatrul este mai mult dec\xc3\xa2t via\xc8\x9b\xc4\x83. Printre temele de medita\xc8\x9bie propuse s-au num\xc4\x83rat cosmogonia, iubirea, istoria, libertatea sau fericirea. _NEWLINE_\xc3\x8en 1981 vine prin concurs la Teatrul Odeon din Capital\xc4\x83, unde joac\xc4\x83 \xc8\x99i \xc3\xaen prezent cu aceea\xc8\x99i d\xc4\x83ruire. S-a impus prin stilul s\xc4\x83u unic de a vorbi pe scen\xc4\x83, cu foarte mult patos, ajung\xc3\xa2nd \xc8\x99i colaborator al Teatrului Na\xc8\x9bional Radiofonic, unde a interpretat mai bine de 100 de roluri. \xc3\x8en 2009 devine doctor \xc3\xaen teatru cu lucrarea De spectaculis \xc8\x99i a fost profesor asociat \xc3\xaen cadrul UNATC I.L.Caragiale Bucure\xc8\x99ti \xc3\xaencep\xc3\xa2nd din 1985 p\xc3\xa2n\xc4\x83 \xc3\xaen 2017._NEWLINE_A fost c\xc4\x83s\xc4\x83torit cu Alexandrina Constantinescu \xc8\x99i au avut \xc3\xaempreun\xc4\x83 o fat\xc4\x83, Cristina, \xc8\x99i ea actri\xc8\x9b\xc4\x83.'